*****

ΚΑΝΟΝΙΣΜΟΣ (ΕΟΚ) αριθ. 3208/85 ΤΗΣ ΕΠΙΤΡΟΠΗΣ

της 15ης Νοεμβρίου 1985

που τροποποιεί τον κανονισμό (ΕΟΚ) αριθ. 2167/83 σχετικά με τις λεπτομέρειες εφαρμογής όσον αφορά τη χορήγηση γάλακτος και ορισμένων γαλακτοκομικών προϊόντων σε μαθητές σχολικών ιδρυμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 26 παράγραφος 4,

Εκτιμώντας:

ότι ο κανονισμός (ΕΟΚ) αριθ. 2167/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1716/85 (4), καθορίζει τις λεπτομέρειες χορήγησης γάλακτος και ορισμένων γαλακτοκομικών προϊόντων σε μαθητές σχολικών ιδρυμάτων · ότι το άρθρο 6 παράγραφος 5 επιτρέπει στον προμηθευτή να ζητήσει ενίσχυση και να την εισπράξει αφού προσκομίσει απόδειξη για τις ποσότητες που πράγματι παρέδωσε· ότι η αποτελεσματική εφαρμογή του προγράμματος αποδεικνύεται, σε ορισμένα κράτη μέλη, δύσκολα συμβιβαστή με την κατάρτιση της προαναφερόμενης απόδειξης· ότι πρέπει, λοιπόν, να δοθεί στον προμηθευτή μία εναλλακτική δυνατότητα για να δικαιολογεί την αίτηση πληρωμής της ενίσχυσης·

ότι η κτηθείσα πείρα απέδειξε ότι είναι σκόπιμο να προβλεφθεί η δυνατότητα να πληρώνεται προκαταβολή, αφού συσταθεί εγγύηση, βάσει των τιμολογίων για τις ποσότητες που έχουν παραδοθεί·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2167/83 τροποποιείται ως εξής:

1. Στο άρθρο 6, η παράγραφος 5 αντικαθίσταται από το ακόλουθο κείμενο:

«5. Σε περίπτωση εφαρμογής του άρθρου 7 παράγραφος 1 δεύτερο εδάφιο:

- το δελτίο παραδίδεται στον προμηθευτή μόνο αφού προσκομίσει στην αρμόδια αρχή έγγραφο, που καταρτίζεται από τον αιτούντα, όπως καθορίζεται στο άρθρο 7 παράγραφος 1, και περιλαμβάνει όλες τις ενδείξεις που αναφέρονται στην παράγραφο 3, συμπεριλαμβανόμενου του ονόματος του προμηθευτή για τη διάρκεια ισχύος του δελτίου και, κατά περίπτωση, του αριθμού του μοναδικού λογαριασμού που θα χρεωθεί για να πληρωθούν τα ποσά για τα προϊόντα που παραδόθηκαν,

- με την επιφύλαξη του άρθρου 7 παράγραφος 2, η ενίσχυση χορηγείται είτε αφού προσκομισθεί απόδειξη για τις ποσότητες που πράγματι παραδόθηκαν, που καταρτίζεται από τον αιτούντα όπως καθορίζεται στο άρθρο 7 παράγραφος 1, είτε βάσει έκθεσης που καταρτίζεται από τις αρμόδιες αρχές, μετά τον έλεγχο που πραγματοποιείται πριν από την οριστική πληρωμή της ενίσχυσης και η οποία καθορίζει ότι οι απαραίτητοι όροι για την εν λόγω πληρωμή πληρούνται πράγματι, είτε, αν το κράτος μέλος το επιτρέπει, αφού προσκομίσθει απόσπασμα του λογαριασμού του προμηθευτή προς τον οποίο έχουν πιστωθεί, με αξαίρεση κάθε άλλης εργασίας, τα ποσά που έχουν χρεωθεί από τον λογαριασμό που αναφέρεται στην πρώτη περίπτωση όσον αφορά τις ποσότητες που παραδόθηκαν.»

2. Στο άρθρο 7, η παράγραφος 2 αντικαθίσταται από το ακόλουθο κείμενο:

«2. Η αίτηση πληρωμής της ενίσχυσης πρέπει να γίνεται σε τυποποιημένο έντυπο όπως υποδεικνύεται από την αρμόδια αρχή του κράτους μέλους και να περιλαμβάνει τουλάχιστον τις ακόλουθες ενδείξεις:

- τις ποσότητες που διανέμονται ανά κατηγορία προϊόντων,

- το όνομα και τη διεύθυνση του σχετικού σχολικού ιδρύματος, ομάδας, ένωσης, τοπικής αρχής σε περίπτωση εφαρμογής της παραγράφου 1 δεύτερο εδάφιο,

- την τιμή και το ποσό της αντίστοιχης ενίσχυσης.

Η αίτηση μπορεί να περιλαμβάνει, επιπλέον, το όνομα και τη διεύθυνση του ή των προμηθευτών.

Τα ποσά πρέπει να δικαιολογούνται με τιμολόγια που βρίσκονται στη διάθεση των αρχών ελέγχου. Στα τιμολόγια αυτά πρέπει να εμφαίνονται ξεχωριστά οι τιμές για καθένα από τα προϊόντα που παραδόθηκαν τα οποία αναφέρονται στο παράρτημα και πρέπει να είναι εξοφλημένα ή να συνοδεύονται από την απόδειξη πληρωμής.»

3. Στο άρθρο 7 παράγραφος 4, προστίθεται το ακόλουθο εδάφιο:

«Σε περίπτωση εφαρμογής της παραγράφου 1 δεύτερο εδάφιο, επιτρέπεται στην αρμόδια αρχή να πληρώσει την προκαταβολή που προαναφέρεται, μετά από αίτηση του

ενδιαφερόμενου, χωρίς να απαιτεί τα δικαιολογητικά που αναφέρονται στο άρθρο 6 παράγραφος 5 και με βάση τις ποσότητες που παραδόθηκαν. Στην περίπτωση αυτή, ο προμηθευτής, σε προθεσμία ενός μηνός από την πληρωμή της προκαταβολής, προσκομίζει στην αρμόδια αρχή τα αναγκαία δικαιολογητικά για την οριστική πληρωμή της ενίσχυσης, εκτός αν αυτή καταρτίζει την έκθεση που αναφέρεται στο άρθρο 6 παράγραφος 5 δεύτερη περίπτωση. Η πληρωμή που προαναφέρεται πραγματοποιείται σε προθεσμία έξι μηνών από την ημέρα υποβολής της αίτησης.»

4. Στο άρθρο 10 παράγραφος 2, προστίθεται το ακόλουθο στοιχείο γ):

«γ) την 1η Οκτωβρίου κάθε χρόνου, τη λύση που επιλέγεται με βάση το άρθρο 6 παράγραφος 5 δεύτερη περίπτωση.»

Άρθρο 2

Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Νοεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 137 της 27. 5. 1985, σ. 5.

(3) ΕΕ αριθ. L 206 της 30. 7. 1983, σ. 75.

(4) ΕΕ αριθ. L 165 της 22. 6. 1985, σ. 6.